DOI: 10.14457/tu.the.2023.1125
title: การสร้างทีมแห่งความร่วมมือของเจนเนอเรชั่นที่แตกต่างกันกับประสิทธิผลในการปฏิบัติงาน: กรณีศึกษาข้าราชการในสำนักเลขาธิการนายกรัฐมนตรี

description: การค้นคว้าอิสระ เรื่อง การสร้างทีมแห่งความร่วมมือของเจนเนอเรชั่นที่แตกต่างกันกับประสิทธิผลในการปฏิบัติงาน: กรณีศึกษา ข้าราชการในสำนักเลขาธิการนายกรัฐมนตรี ในครั้งนี้ มีวัตถุประสงค์เพื่อศึกษาระดับการสร้างทีมแห่งความร่วมมือของเจนเนอเรชั่นที่แตกต่างกันของข้าราชการในสำนักเลขาธิการนายกรัฐมนตรี และศึกษาลักษณะการสร้างทีมแห่งความร่วมมือของเจนเนอเรชั่นที่แตกต่างกัน มีผลต่อประสิทธิผลในการปฏิบัติงานของข้าราชการในสำนักเลขาธิการนายกรัฐมนตรี โดยใช้ระเบียบวิธีวิจัยเชิงปริมาณ (Quantitative Research) โดยใช้แบบสอบถาม (Questionnaire) เป็นเครื่องมือในการเก็บรวบรวมข้อมูล โดยใช้วิธีการสุ่มแบบไม่อาศัยความน่าจะเป็น (Accidental Sampling) เก็บข้อมูลจากกลุ่มตัวอย่างซึ่งเป็นข้าราชการในสำนักเลขาธิการนายกรัฐมนตรี จำนวน 162 คน โดยใช้สถิติในการวิเคราะห์ข้อมูล ได้แก่ ความถี่ คะแนนเฉลี่ย ส่วนเบี่ยงเบนมาตรฐาน การวิเคราะห์ความแปรปรวน และการวิเคราะห์สัมประสิทธิ์สหสัมพันธ์ ผลการศึกษา พบว่า ผู้ตอบแบบสอบถามส่วนใหญ่เป็นเพศหญิง ร้อยละ 63.60 อายุโดยเฉลี่ย 44.20 ปี อยู่ในกลุ่มเจนเนอเรชั่น X (อายุระหว่าง 44-58 ปี) ร้อยละ 44.40 และเจนเนอเรชั่น Y (อายุระหว่าง 28-43 ปี) ร้อยละ 40.70 มีระดับการศึกษาในระดับปริญญาโท สังกัดสำนักงานเลขาธิการ ดำรงตำแหน่งนักวิเคราะห์นโยบายและแผน อยู่ในระดับชำนาญการและชำนาญการพิเศษ มีระยะเวลาในการปฏิบัติงานในสำนักเลขาธิการนายกรัฐมนตรี 10 ปีขึ้นไป มีสมาชิกในทีมขนาด 6-10 คน ประกอบด้วย เจนเนอเรชั่น Y (อายุระหว่าง 28-43 ปี) ประมาณ 5 คน เจนเนอเรชั่น X (อายุระหว่าง 44-58 ปี) ประมาณ 4 คน ส่วนเจนเนอเรชั่น B (อายุมากกว่า 59 ปี) และเจนเนอเรชั่น Z (อายุน้อยกว่า 28 ปี) ประมาณ 2 คน การวิเคราะห์ระดับการสร้างทีมแห่งความร่วมมือของเจนเนอเรชั่นที่แตกต่างกันของข้าราชการในสำนักเลขาธิการนายกรัฐมนตรี พบว่า ระดับการสร้างทีมแห่งความร่วมมือของเจนเนอเรชั่นที่แตกต่างกันโดยภาพรวมอยู่ในระดับมาก โดยตัวแปรการสร้างทีมแห่งความร่วมมือด้านผู้นำทีมที่เหมาะสม (The Right Team Leaders) มีค่าเฉลี่ยสูงที่สุด การวิเคราะห์ระดับประสิทธิผลในการปฏิบัติงานของข้าราชการในสำนักเลขาธิการนายกรัฐมนตรี พบว่า ระดับประสิทธิผลในการปฏิบัติงานของข้าราชการในสำนักเลขาธิการนายกรัฐมนตรี โดยภาพรวมอยู่ในระดับมาก โดยตัวแปรประสิทธิผลในการปฏิบัติงาน ด้านผลการปฏิบัติงาน (Team Performance) มีค่าเฉลี่ยสูงที่สุด การวิเคราะห์ความแปรปรวนของค่าเฉลี่ยของระดับการสร้างทีมแห่งความร่วมมือของข้าราชการในสำนักเลขาธิการนายกรัฐมนตรี จำแนกตามเจนเนอเรชั่นที่แตกต่างกัน พบว่า ข้าราชการในสำนักเลขาธิการนายกรัฐมนตรีที่มีเจนเนอเรชั่นที่แตกต่างกัน มีระดับการสร้างทีมแห่งความร่วมมือโดยภาพรวมไม่แตกต่างกัน การวิเคราะห์ความแปรปรวนของค่าเฉลี่ยของระดับระดับประสิทธิผลในการปฏิบัติงาน จำแนกตามเจนเนอเรชั่นที่แตกต่างกัน พบว่า ข้าราชการที่มีเจนเนอเรชั่นที่แตกต่างกันมีประสิทธิผลในการปฏิบัติงานไม่แตกต่างกัน ผลการทดสอบความสัมพันธ์ระหว่างระดับการสร้างทีมแห่งความร่วมมือกับระดับประสิทธิผลในการปฏิบัติงานของข้าราชการในสำนักเลขาธิการนายกรัฐมนตรี พบว่า การสร้างทีมแห่งความร่วมมือกับระดับประสิทธิผลในการปฏิบัติงานในภาพรวมมีความสัมพันธ์กันอยู่ในระดับสูง เป็นไปในทิศทางบวก เมื่อแยกเป็นรายด้านพบว่า การสร้างทีมแห่งความร่วมมือด้านผู้นำทีมที่เหมาะสม (The Right Team Leaders) มีขนาดของความสัมพันธ์สูงที่สุด รองลงมา คือ การสร้างทีมแห่งความร่วมมือด้านการจัดตั้งและโครงสร้างทีม (Team Formation and Structure) การสร้างทีมแห่งความร่วมมือด้านการสนับสนุนจากผู้บริหาร (Executive Support) และการสร้างทีมแห่งความร่วมมือด้านแนวปฏิบัติของฝ่ายทรัพยากรบุคคลที่มุ่งเน้นความร่วมมือ (Focused HR Practices)